[image: ]
JAVNI POZIV
„Primjeri dobre prakse u karijernom vođenju i savjetovanju u Crnoj Gori“
1. Predmet i cilj poziva
Ministarstvo prosvjete nauke i inovacija u okviru projekta CGEQD raspisuje javni poziv za izbor i promociju primjera dobre prakse u karijernom vođenju i savjetovanju (KVS) koji se realizuju u osnovnim i srednjim školama i na fakultetima u Crnoj Gori.

Cilj poziva je da se prepoznaju, afirmišu i promovišu nastavnici, stručni saradnici, školski timovi i obrazovne ustanove koje su razvile i primijenile kvalitetne aktivnosti, usluge, alate ili materijale za karijerno vođenje i savjetovanje. Javni poziv treba da doprinese razmjeni iskustava, vidljivosti uspješnih školskih praksi i daljem unapređenju podrške učenicima u razvoju vještina upravljanja karijerom.

Javni poziv je usmjeren na prakse koje učenicima omogućavaju da bolje upoznaju sebe, obrazovne i karijerne mogućnosti, donose odluke zasnovane na informacijama i dostupnim podacima i planiraju naredne korake u obrazovanju i svijetu rada.
Karijerno vođenje i savjetovanje u okviru ovog poziva podrazumijeva aktivnosti koje učenicima pomažu da razvijaju vještine upravljanja karijerom, a ne samo stručna znanja za određeno zanimanje.

2. Ko može da se prijavi
Na poziv se mogu prijaviti:

1. nastavnici/nastavnice osnovnih i srednjih škola u Crnoj Gori;
1. timovi za karijerno vođenje i savjetovanje;
1. stručni saradnici i saradnice u školama;
1. osnovne, srednje škole i fakulteti, uz imenovanje nastavnika ili školskog tima koji je nosilac prijavljene prakse.

Jedan nastavnik/nastavnica, stručni saradnik/saradnica ili tim može prijaviti više primjera, pod uslovom da se za svaki primjer podnese posebna prijava.

Prijavljeni mora biti zaposlen ili angažovan u školi ili fakultetu na teritoriji Crne Gore u periodu realizacije prijavljene prakse. Prijava može biti individualna ili timska. U slučaju timske prijave, potrebno je imenovati jednog kontakt nastavnika.

3. Što se može prijaviti
Mogu se prijaviti aktivnosti, programi, usluge, alati, materijali i publikacije realizovani u školi ili na fakultetu, samostalno ili u saradnji sa drugim relevantnim akterima, pod uslovom da imaju jasnu i direktnu povezanost sa karijernim vođenjem i savjetovanjem.

Primjeri mogu obuhvatiti:

1. programe i časove karijernog informisanja;
1. radionice za samoprocjenu, upoznavanje interesovanja, sposobnosti i vrijednosti učenika ili studenata;
1. aktivnosti podrške pri izboru srednje škole, studijskog programa ili narednog obrazovnog koraka;
1. aktivnosti upoznavanja svijeta rada, zanimanja i obrazovnih puteva;
1. saradnju sa roditeljima, poslodavcima, ustanovama, lokalnom zajednicom i drugim partnerima;
1. vršnjačko karijerno informisanje i mentorsku podršku učenicima;
1. aktivnosti usmjerene na jednake mogućnosti, uključivanje i podršku učenicima/učenicama kojima je potrebna dodatna podrška;
1. druge inovativne aktivnosti koje doprinose razvoju vještina upravljanja karijerom kod učenika ili studenata.

Prednost imaju prakse koje su direktno namijenjene učenicima i koje su već isprobane u realnom školskom okruženju. Ne prijavljuju se isključivo obuke za nastavnike, osim ako su dio šire aktivnosti koja je dovela do konkretne podrške učenicima.

4. Period realizacije
Prijavljuju se primjeri dobre prakse koji su realizovani u periodu od 1. septembra 2025. godine do 31. avgusta 2026. godine.

Praksa može biti završena ili u toku, ali prijava mora sadržati dovoljno podataka o načinu realizacije, obuhvatu i dosadašnjim rezultatima.

5. Uslovi za učešće
Da bi prijava bila uzeta u razmatranje, mora ispunjavati sljedeće uslove:

1. podnesena je putem propisanog elektronskog formulara;
1. dostavljena je u predviđenom roku;
1. prijavljeni primjer pripada oblasti karijernog vođenja i savjetovanja;
1. praksa je realizovana u školi ili u direktnoj saradnji sa školom u Crnoj Gori;
1. prijava sadrži sve obavezne informacije i priloge;
1. podnosilac prijave prihvata pravila poziva i daje saglasnost za obradu podataka i promociju odabranog primjera, u skladu sa važećim propisima.

Nepotpune, neblagovremene i prijave koje ne ispunjavaju osnovne uslove poziva mogu biti isključene iz daljeg postupka.

6. Kriterijumi za izbor
Prijavljene primjere ocjenjuje stručna komisija na osnovu sljedećih kriterijuma:

	Kriterijum
	Što se procjenjuje

	Usklađenost sa temom poziva
	Jasna povezanost aktivnosti sa karijernim vođenjem i savjetovanjem i fokus na razvoj vještina upravljanja karijerom kod učenika.

	Jasnoća ciljeva
	Precizno definisani ciljevi, ciljna grupa i očekivane promjene.

	Zasnovanost na potrebama učenika/učenica
	Način na koji su prepoznate potrebe, interesovanja i specifičnosti učenika/učenica

	Pristup 
	Primjerenost metoda, aktivnosti, materijala i načina rada uzrastu i kontekstu učenika.

	Ostvareni rezultati i korisnost
	Dokazani ili vidljivi rezultati, obuhvat učenika i korist koju je praksa donijela.

	Inovativnost i kreativnost
	Novi pristupi, alati, partnerstva ili načini rada koji unapređuju postojeću praksu.

	Osiguranje kvaliteta i evaluacija
	Način praćenja kvaliteta, prikupljanja povratnih informacija i korišćenja nalaza za unapređenje.

	Održivost i mogućnost primjene u drugim sredinama
	Realna mogućnost da se praksa nastavi i prilagodi drugim školama i sredinama.

	
	


Komisija može uzeti u obzir i kvalitet dostavljenih dokaza, kao što su materijali za rad, rezultati evaluacije, fotografije uz odgovarajuće saglasnosti, anonimni učenički radovi, izjave učesnika ili drugi relevantni prilozi.

7. Postupak ocjenjivanja
Nakon zatvaranja poziva, Ministarstvo provjerava formalnu ispravnost prijava. U prvom krugu prijave se administrativno pregledaju i razvrstavaju na prijave koje ispunjavaju uslove, prijave koje je moguće dopuniti i prijave koje ne ispunjavaju osnovne uslove.

U drugom krugu stručna komisija ocjenjuje prihvatljive prijave prema kriterijumima poziva i formira rang-listu. Komisiju čine predstavnici relevantnih institucija, stručnjaci iz oblasti karijernog vođenja i savjetovanja i drugi članovi čije iskustvo doprinosi objektivnom izboru.

MPNI može zatražiti dodatno pojašnjenje ili dopunu dokumentacije. Zahtjev za dopunu ne podrazumijeva automatski plasman u uži izbor.

Na osnovu ukupnog broja bodova i obrazloženja komisije, mogu se dodijeliti:

1. prva nagrada;
1. druga nagrada;
1. treća nagrada;
1. priznanja za posebno vrijedan aspekt prakse;
1. pohvale za kvalitetne primjere ili pojedinačne elemente dobre prakse.

Ministarstvo zadržava pravo da ne dodijeli neku od nagrada ukoliko prijave ne dostignu očekivani nivo kvaliteta, kao i da dodijeli posebna priznanja u skladu sa kvalitetom pristiglih primjera.

8. Nagrade i promocija
Autori nagrađenih i posebno prepoznatih primjera mogu dobiti:

1. priznanje ili pohvale;
1. mogućnost predstavljanja primjera na stručnom skupu, konferenciji ili drugom događaju;
1. objavljivanje sažetka ili opisa prakse u publikaciji, na internet stranici ili društvenim mrežama;
1. mogućnost učešća na programu stručnog usavršavanja;
1. mogućnost umrežavanja i razmjene iskustava sa drugim nastavnicima i školama.

Konačan spisak nagrada, način dodjele i mjesto proglašenja biće objavljeni u pozivu ili naknadno saopšteni učesnicima.

9. Način i rok podnošenja prijave
Prijava se podnosi elektronskim putem popunjavanjem prijavnog.

Uz formular je moguće dostaviti dodatne materijale koji potvrđuju kvalitet i rezultate prakse. Ukupna veličina i dozvoljeni formati priloga biće navedeni u elektronskom formularu.

[bookmark: _GoBack]Prijave se podnose najkasnije do 26. oktobra 2026. godine u 16 časova. Prijave pristigle nakon isteka roka neće biti razmatrane.

10. Saglasnost i odgovornost podnosioca prijave
Podnošenjem prijave podnosilac potvrđuje da su navedeni podaci tačni, da je praksa realizovana uz poštovanje prava i dostojanstva učenika i da posjeduje potrebne saglasnosti za dostavljanje priloženih materijala.

Podnosilac je odgovoran za uklanjanje ili anonimizovanje ličnih podataka učenika iz dokumentacije i drugih priloga, osim kada postoji odgovarajuća saglasnost i drugi pravni osnov za njihovo korišćenje.

Podnosilac prihvata da Ministarstvo može koristiti opis, fotografije, materijale i druge elemente odabranih praksi u svrhu informisanja, promocije i razmjene dobre prakse, uz navođenje autora i škole, u skladu sa datim saglasnostima.

11. Objavljivanje rezultata
Učesnici će o rezultatima biti obaviješteni i putem kontakt adrese navedene u prijavnom formularu.

Prijave se podnose elektronskim putem, na e-mail adresu: ivana.mrvaljevic@mp.edu.me 

